
Poskytovanie informácií štátnym príslušníkom tretích krajín o spracúvaní osobných údajov 
v systéme vstup/výstup


Systém vstup/výstup (1) obsahuje záznamy o osobných údajoch štátnych príslušníkov tretích krajín, ktorí prichádzajú na územie členských štátov (2) na krátkodobý pobyt (maximálne 90 dní v rámci akéhokoľvek 180-dňového obdobia). Systém bol uvedený do prevádzky 12. októbra 2025. Od tohto dátumu sa v systéme vstup/výstup zaznamenávajú informácie o vašich vstupoch na územie členských štátov a výstupoch z územia členských štátov a prípadne informácie o tom, či vám bol odopretý vstup.


Na tento účel sa vaše údaje získavajú a spracúvajú v mene Ministerstva vnútra Slovenskej republiky (prevádzkovateľ (prevádzkovatelia)). Kontaktné údaje sú uvedené ďalej v texte. Vaše osobné údaje sa spracúvajú na účely riadenia hraníc, predchádzania neregulárnemu prisťahovalectvu a uľahčenia riadenia migračných tokov. Túto požiadavku ukladá nariadenie (EÚ) 2017/2226 (3), konkrétne články 14, 16 až 19 a 23 kapitoly II a kapitola III uvedeného nariadenia.


Aké údaje sa získavajú, zaznamenávajú a spracúvajú?
Počas kontrol na vonkajších hraniciach členských štátov sa vaše osobné údaje povinne získavajú na účely preskúmania podmienok vstupu. Získavajú a zaznamenávajú sa tieto osobné údaje:
1. údaje uvedené vo vašom cestovnom doklade a
2. biometrické údaje: z podoby vašej tváre a odtlačkov prstov (4). 
Údaje o vás sa v závislosti od vašej situácie získavajú aj z iných zdrojov:

1. vízového informačného systému (VIS): údaje obsiahnuté vo vašej osobnej zložke a
2. Európskeho systému pre cestovné informácie a povolenia, najmä stav vášho cestovného povolenia a prípadne vaše postavenie ako rodinného príslušníka.


Čo sa stane, ak neposkytnete požadované biometrické údaje?

Ak neposkytnete požadované biometrické údaje na registráciu, overenie alebo identifikáciu v systéme vstup/výstup, bude vám odopretý vstup na vonkajších hraniciach.


__________

(1)	Nariadenie (EÚ) 2017/2226, ktorým sa zriaďuje systém vstup/výstup na zaznamenávanie údajov o vstupe a výstupe štátnych príslušníkov tretích krajín prekračujúcich vonkajšie hranice členských štátov a o odopretí ich vstupu a stanovujú podmienky prístupu do systému vstup/výstup na účely presadzovania práva, a ktorým sa mení Dohovor, ktorým sa vykonáva Schengenská dohoda, a nariadenia (ES) č. 767/2008 a (EÚ) č. 1077/2011.

(2)	Belgicko, Bulharsko, Česká republika, Dánsko, Estónsko, Fínsko, Francúzsko, Grécko, Holandsko, Island, Lichtenštajnsko, Litva, Lotyšsko, Luxembursko, Maďarsko, Malta, Nemecko, Nórsko, Poľsko, Portugalsko, Rakúsko, Rumunsko, Slovensko, Slovinsko, Španielsko, Švajčiarsko, Švédsko a Taliansko.
(3)	Nariadenie Európskeho parlamentu a Rady (EÚ) 2017/2226 z 30. novembra 2017, ktorým sa zriaďuje systém vstup/výstup na zaznamenávanie údajov o vstupe a výstupe štátnych príslušníkov tretích krajín prekračujúcich vonkajšie hranice členských štátov
a o odopretí ich vstupu a stanovujú podmienky prístupu do systému vstup/výstup na účely presadzovania práva, a ktorým sa mení Dohovor, ktorým sa vykonáva Schengenská dohoda, a nariadenia (ES) č. 767/2008 a (EÚ) č. 1077/2011 (Ú. v. EÚ L 327, 9.12.2017, s. 20).
(4)	Upozorňujeme, že v systéme vstup/výstup sa budú uchovávať aj daktyloskopické údaje štátnych príslušníkov tretích krajín, ktorí nepotrebujú vízum na vstup do schengenského priestoru, a držiteľov zjednodušených tranzitných dokladov. Ak potrebujete vízum na vstup do schengenského priestoru, vaše odtlačky prstov sa už budú uchovávať vo vízovom informačnom systéme ako súčasť vašej zložky a nebudú sa opätovne uchovávať v systéme vstup/výstup.

Kto má prístup k vašim údajom?

Členské štáty majú prístup k vašim údajom na účely riadenia hraníc, uľahčenia prekračovania hraníc, prisťahovalectva a presadzovania práva. Europol má takisto prístup k vašim údajom na účely presadzovania práva. Vaše údaje sa za prísnych podmienok môžu preniesť aj do členského štátu, tretej krajiny alebo do medzinárodnej organizácie uvedenej
v prílohe I k nariadeniu (EÚ) 2017/2226 (5) na účely návratu (6) alebo presadzovania práva (7).
Vaše údaje sa budú uchovávať v systéme vstup/výstup počas ďalej uvedeného obdobia a po jeho uplynutí sa automaticky vymažú (8):
1. záznamy o každom vstupe, výstupe alebo odopretí vstupu sa uchovávajú tri roky odo dňa vyhotovenia záznamu
o vstupe, výstupe, alebo odopretia vstupu (9);
2. individuálna zložka obsahujúca vaše osobné údaje sa uchováva tri roky a jeden deň po dátume posledného záznamu o výstupe alebo záznamu o odopretí vstupu, pokiaľ sa počas tohto obdobia nezaznamená žiaden vstup;
3. ak neexistuje záznam o výstupe, vaše údaje sa uchovávajú päť rokov odo dňa skončenia vášho oprávneného pobytu.
Zostávajúca dĺžka oprávneného pobytu a prekročenie dĺžky oprávneného pobytu

Máte právo na to, aby vám príslušníci pohraničnej stráže poskytli informácie o maximálnej zostávajúcej dĺžke vášho oprávneného pobytu na území členských štátov. Na overenie zostávajúcej dĺžky oprávneného pobytu môžete využiť aj túto webovú stránku https://travel-europe.europa.eu/en/ees alebo, ak je k dispozícii, vybavenie nainštalované na hraniciach.

Ak prekročíte dĺžku oprávneného pobytu, vaše údaje sa automaticky pridajú do zoznamu identifikovaných osôb (zoznam osôb, ktoré prekročili dĺžku oprávneného pobytu). K zoznamu majú prístup príslušné vnútroštátne orgány. Ak sa 
nachádzate na tomto zozname osôb, ktoré prekročili dĺžku oprávneného pobytu, vzniká dôvod na vyvodenie právnych následkov s možnosťou uloženia sankcií podľa platných právnych predpisov Slovenskej republiky (10). Ak však príslušným orgánom viete poskytnúť dôveryhodné dôkazy o tom, že ste prekročili dĺžku oprávneného pobytu z dôvodu nepredvídateľných a závažných udalostí, vaše osobné údaje možno v systéme vstup/výstup upraviť alebo doplniť a môžete byť vyradený zo zoznamu osôb, ktoré prekročili dĺžku oprávneného pobytu.
Vaše práva v súvislosti so spracúvaním osobných údajov
Máte tieto práva:
1. požiadať prevádzkovateľa o prístup k údajom, ktoré sa vás týkajú;
2. požiadať o opravu alebo doplnenie nesprávnych alebo neúplných údajov, ktoré sa vás týkajú a
3. požiadať o vymazanie nezákonne spracúvaných osobných údajov, ktoré sa vás týkajú, alebo o obmedzenie ich 
spracúvania.

Ak chcete uplatniť niektoré z týchto práv uvedených v bodoch 1 až 3, musíte sa obrátiť na prevádzkovateľa alebo úradníka pre ochranu údajov, ktorí sú uvedení ďalej v texte.
________

(5)	Organizácia OSN, Medzinárodná organizácia pre migráciu (IOM) alebo Medzinárodný výbor Červeného kríža.

(6)	Článok 41 ods. 1 a 2 a článok 42. 

(7)	Článok 41 ods. 6. 

(8)	Ak sa na vás vzťahuje vízová povinnosť, vaše odtlačky prstov nebudú uložené v systéme vstup/výstup, pretože sú už uložené vo vízovom informačnom systéme.
(9)	V prípade štátnych príslušníkov tretích krajín, ktorí sú rodinnými príslušníkmi mobilných občanov EÚ, EHP alebo Švajčiarska (t. j. občanov EÚ, EHP alebo Švajčiarska, ktorí cestujú do iného štátu, ako je štát ich štátnej príslušnosti alebo sa tam už zdržiavajú), a ktorí sprevádzajú občana EÚ, EHP alebo Švajčiarska alebo sa k nemu pripájajú, sa každý záznam o vstupe, výstupe alebo odopretí vstupu bude uchovávať jeden rok od dátumu záznamu o výstupe alebo záznamu o odopretí vstupu.

(10)	Výpočet dĺžky oprávneného pobytu a generovanie zápisov pre členské štáty po skončení oprávneného pobytu sa nevzťahuje na štátnych príslušníkov tretích krajín, ktorí sú rodinnými príslušníkmi mobilných občanov EÚ, EHP alebo Švajčiarska (t. j. občanov EÚ, EHP alebo Švajčiarska, ktorí cestujú do iného štátu, ako je štát ich štátnej príslušnosti alebo sa tam už zdržiavajú) a ktorí sprevádzajú občana EÚ, EHP alebo Švajčiarska alebo sa k nim pripájajú.

Upozorňujeme, že systém vstup/výstup sa spúšťa postupne. Počas tohto obdobia od 12. októbra 2025 sa vaše osobné údaje vrátane vašich biometrických údajov pravdepodobne nebudú zhromažďovať na účely systému vstup/výstup na vonkajších hraniciach všetkých členských štátov. V prípade, že zhromažďovanie týchto informácií je povinné a vy sa rozhodnete, že ich neposkytnete, vstup vám bude odopretý. 
Počas postupného spúšťania nebudú vaše údaje automaticky pridané do zoznamu osôb, ktoré prekročili dĺžku oprávneného pobytu. Okrem toho si prostredníctvom webového sídla systému vstup/výstup alebo vybavenia dostupného na hraničných priechodoch nebudete môcť ani overiť zostávajúcu dĺžku oprávneného pobytu. Dĺžku oprávneného pobytu si môžete overiť pomocou kalkulačky na výpočet krátkodobého pobytu, ktorá je k dispozícii na webovom sídle Európskej komisie na adrese: https://home-affairs.ec.europa.eu/policies/schengen/border-crossing/short-stay-calculator_en.
Po dokončení postupného spúšťania systému vstup/výstup sa vaše osobné údaje spracujú tak, ako je uvedené v tomto formulári.
Kontaktné údaje


	Prevádzkovateľ (prevádzkovatelia):
Ministerstvo vnútra Slovenskej republiky
Prezídium Policajného zboru
úrad hraničnej a cudzineckej polície 
Pribinova 2
812 72 Bratislava
Slovenská republika
Tel.: +421 9615 75010
E-mail: ees.slovakia@minv.sk 
	Úradník (úradníci) pre ochranu údajov: 
Ministerstvo vnútra Slovenskej republiky
Úrad inšpekčnej služby
útvar kontroly
Pribinova 2
812 72  Bratislava
Slovenská republika
Tel.: +421 9610 55 101
E-mail: gdpr@minv.sk 




Sťažnosť môžete v súlade s rozdelením úloh medzi orgány členských štátov a angažované európske agentúry podať:

	dozornému orgánu Slovenskej republiky, ktorý je zodpovedný za spracovanie vašich údajov (napr. ak 
tvrdíte, že vaše údaje zaznamenal nesprávne):
Úrad na ochranu osobných údajov Slovenskej republiky
Galvaniho Business Centrum II
Galvaniho 7/B
821 04 Bratislava
Slovenská republika
Tel.: +421 2 32 31 32 14
Web: https://dataprotection.gov.sk/sk/
E-mail: statny.dozor@pdp.gov.sk 
	európskemu dozornému úradníkovi pre ochranu 
údajov pre záležitosti spracúvania údajov európskymi agentúrami:
European Data Protection Supervisor
Rue Wiertz 60
B-1047 Brussels
Belgium
Tel.: +32 2 283 19 00
Web: https://www.edps.europa.eu/_en 
E-mail: edps@edps.europa.eu









Ďalšie informácie nájdete na verejnom webovom sídle systému vstup/výstup https://travel-europe.europa.eu/sk/ees
a https://www.minv.sk/?ees-system-vstup-vystup (https://www.minv.sk/?ees-entry-exit-system).

